รองเท้าแตะ Havaianas VS ช้างดาว
อะไร คือ รองเท้าแตะ Havaianas อะไร คือ รองเท้าแตะ ช้างดาว รองเท้าแตะที่ดูเหมือนจะเหมือนกัน แต่จริงๆแล้วต่างกันอย่างไร ลงทุนแมนจะเล่าให้ฟัง
9 เม.ย. 2561

รองเท้าแตะ Havaianas VS ช้างดาว / โดย ลงทุนแมน
อะไร คือ รองเท้าแตะ Havaianas
อะไร คือ รองเท้าแตะ ช้างดาว
รองเท้าแตะที่ดูเหมือนจะเหมือนกัน
แต่จริงๆแล้วต่างกันอย่างไร ลงทุนแมนจะเล่าให้ฟัง
ขอเริ่มจากรองเท้าแตะไฮโซ Havaianas
Havaianas รองเท้ายี่ห้อนี้ อ่านว่า ฮาวายานัส เป็นภาษาโปรตุเกส แปลว่า ชาวฮาวาย
แต่รองเท้านี้ไม่ได้มาจากประเทศโปรตุเกส
ในปี 1962 รองเท้า ฮาวายานัส เริ่มผลิตครั้งแรกในประเทศบราซิล ที่ได้รับแรงบันดาลใจมาจากรองเท้าแตะฟางข้าวที่ใส่กับชุดกิโมโนของญี่ปุ่น และได้ดัดแปลงเป็นการทำรองเท้าจาก ยาง
ในช่วงแรก ได้รับความนิยมในกลุ่มแรงงานของบราซิลเป็นอย่างมาก และต่อมาก็เริ่มได้รับความนิยมในหมู่วัยรุ่นโดยใช้เพื่อเป็นสัญลักษณ์ทางการเมือง
หลังจากนั้นก็ได้รับความนิยมในทุกชนชั้นของบราซิล ถึงขั้นยกให้เป็นปัจจัยพื้นฐานของชาวบราซิล
จนกระทั่งฟุตบอลโลกปี 1998 เป็นจุดเปลี่ยนที่ทำให้ทั่วโลกรู้จัก ฮาวายานัส เพราะได้ผลิตรองเท้าแตะ ออกแบบโดยใช้ธงชาติบราซิลติดที่สายรองเท้า เพื่อเป็นสัญลักษณ์ในการเชียร์ฟุตบอล
ปรากฏว่าได้รับเสียงตอบรับจากแฟนบอลทั่วโลก ขายได้ถึง 100 ล้านคู่
จึงทำให้ ฮาวายานัส ขยายไปทั่วโลก ซึ่ง ประเทศไทย ก็เป็นหนึ่งในนั้น
หลังจากนั้น ฮาวายานัส เป็นที่นิยมของเหล่าคนดังที่ใส่กันอย่างแพร่หลาย เช่น คิม คาร์เดเชียน, แซค แอฟรอน, บริตนีย์ สเปียส์
ฮาวายานัส ได้สร้างมูลค่าเพิ่มให้กับรองเท้าโดย ออกแบบและสร้างจุดเด่นให้กับรองเท้า เช่น รองเท้าแตะเรืองแสง รองเท้าแตะประดับด้วยคริสตัล ทอง และเพชร
รวมถึงการสร้างคอลเล็กชั่นร่วมกับแบรนด์อื่น เช่น Marvel Disney
ฮาวายานัส สามารถเข้าถึงตลาดระดับบน ได้เพิ่มขึ้นเรื่อยๆ และตอนนี้ราคาของรองเท้าแตะ ฮาวายานัส ราคาเริ่มต้นประมาณ 700 บาท ไปจนถึง 4,000 บาท
ในปัจจุบัน ฮาวายานัส ผลิตโดยบริษัท Alpargatas ซึ่งมีผู้ถือหุ้นใหญ่ คือ บริษัทการเงิน 3 แห่ง ที่ซื้อหุ้นต่อจากบริษัท J&F Investimentos
รู้หรือไม่?
รองเท้าแตะฮาวายานัสรุ่นแรกมีสายหนีบสีฟ้าและพื้นยางสีขาว แต่เกิดความผิดพลาดทำให้สายเปลี่ยนเป็นสีเขียว
ทำให้ลงทุนแมนนึกถึงรองเท้าแตะรุ่นเก๋าของบ้านเราที่เป็นสีฟ้าขาวเช่นกัน ก็คือ “ตราช้างดาว” คู่ละ 99 บาท
ที่มาของรองเท้าแตะตราช้างดาว เริ่มต้นเมื่อปี 1948 คุณวิชัย ซอโสตถิกุล ก่อตั้ง บริษัท วัฒนสินพาณิชย์ จำกัด ได้มีการนำเข้าและส่งออกสินค้าหลายชนิด เช่น รองเท้าผ้าใบยี่ห้อ “หนำเอี๊ย” จากประเทศสิงคโปร์
จากเดิมรองเท้าผ้าใบนี้ชื่อว่า หนำเอี๊ย ที่เป็นภาษาจีนแต้จิ๋ว แต่สามารถออกเสียงตามภาษาจีนกลาง ได้ว่า “หนันยาง” และปรับให้คนไทยจำง่ายขึ้นเลยได้ชื่อว่า “นันยาง”
ในปี 1953 บริษัท นันยาง ก็ได้เป็นฐานการผลิตรองเท้าผ้าใบ ที่ได้รับความนิยมกันอย่างแพร่หลาย
จนกระทั่งในปี 1956 บริษัทได้เริ่มการผลิตรองเท้าแตะ ตราช้างดาว และได้รับการตอบรับอย่างท่วมท้น
ในช่วงแรกนั้นมี 2 สีคือ สีน้ำตาล และสีน้ำเงิน
ถ้าเปรียบเทียบรายได้ของบริษัทรองเท้าแตะทั้ง 2 บริษัทนี้ พบว่า
รายได้รวมของ บริษัท Alpargatas
ปี 2014 รายได้รวม 33,282 ล้านบาท กำไร 2,741 ล้านบาท
ปี 2015 รายได้รวม 37,992 ล้านบาท กำไร 2,476 ล้านบาท
ปี 2016 รายได้รวม 38,140 ล้านบาท กำไร 3,372 ล้านบาท
โดยรองเท้าแตะมีสัดส่วนสูงถึง 63% ของรายได้ปี 2016
รายได้รวมของ บริษัท นันยาง มาร์เก็ตติ้ง จำกัด
ปี 2014 รายได้รวม 971 ล้านบาท กำไร 20 ล้านบาท
ปี 2015 รายได้รวม 996 ล้านบาท กำไร 25 ล้านบาท
ปี 2016 รายได้รวม 1,016 ล้านบาท กำไร 15 ล้านบาท
เห็นได้ชัดว่าทั้ง 2 บริษัทยังมีการเติบโตอยู่เรื่อยๆ
แต่เป็นการเติบโตที่แตกต่างกัน เพราะบริษัท Alpargatas ส่วนมากมาจากยอดขายของรองเท้าแตะ Havaianas แต่ บริษัท นันยาง เน้นที่รองเท้าผ้าใบ ไม่ได้เน้นที่รองเท้าแตะ
จากรองเท้าแตะธรรมดาที่ทุกคนมี ก็ยังสามารถสร้างเรื่องราวที่ต่างกันได้
รองเท้าแตะช้างดาวราคา 99 บาท แต่รองเท้าแตะฮาวายานัสขายได้ในราคาเป็นพันบาท ทั้งที่ต้นทุนการผลิตไม่น่าจะต่างกันเท่าไร
สินค้าที่เหมือนกัน ต้นทุนคล้ายกัน
ไม่จำเป็นต้องขายราคาเดียวกัน
สิ่งสำคัญคือ ลูกค้าของเราคือใคร ทำอย่างไรให้เขายินยอมจ่ายเงินที่จะซื้อสินค้าเรา
เพราะถ้าเราสร้างจุดขายที่แตกต่าง ก็อาจจะทำให้เราเพิ่มมูลค่าในสินค้าได้..
----------------------
<ad> จะใส่รองเท้าแตะยี่ห้ออะไร ไปซื้อหนังสือลงทุนแมน 2.0 ก็ได้ ที่ร้านหนังสือชั้นนำทั่วประเทศ
หรือติดตามได้ฟรีที่ แอป blockdit 
, 
, 
, 
, 
โดยค้นหา ไอดีชื่อ longtunman ในแพลตฟอร์มนั้น
----------------------
Reference:
- 
- 
- 
- 
- 
- กรมพัฒนาธุรกิจการค้า